Det er ikke nogen let opgave, beredskabet i Aalborg er kommet på lørdag eftermiddag hos virksomheden Aalborg Portland. Her var der nemlig udbrudt brand i en kulsilo kort før klokken 16, og det var en brand, der sagtens kunne have udviklet sig alvorligt. Det siger indsatsleder Søren Korsgaard. - Det var potentielt farligt for fabrikken, fordi sådan en kulsilo kan revne eller eksplodere og sende brændende kul videre ind i produktionen, forklarer Søren Korsgaard. Derfor blev der også arbejdet på højtryk for at komme ind i siloen og få slukket branden på den rigtige måde - noget, der heldigvis er lykkedes efter cirka halvanden time. - Vi er på den rigtige side af branden nu. Men det var svært at komme ind til den, og vi skulle også finde ud af, hvor langt den havde spredt sig, og hvordan vi kunne undgå, at den spredte sig mere. Så det har taget noget tid, siger Søren Korsgaard. Da branden var på sit højeste arbejdede 20 mand fra seks køretøjer på at slukke den. Frem mod klokken 19, hvor indsatslederen forventer, at arbejdet med at tømme siloen og efterslukke er over stået, vil der være otte-ni mand til stede. Herefter kan Aalborg Portland gå i gang med at reparere siloen.

Opsummering:
Lørdag eftermiddag udbrød der brand i en kulsilo på Aalborg Portland. Slukningen vil fortsætte indtil klokken 19.